url: =ZOMI LEH PILNA. Agelh - Cope Suan Pau - Laibu Saal\nHome > Thuluui/Articles > ZOMI LEH PILNA. Agelh - Cope Suan Pau\nZOMI LEH PILNA. Agelh - Cope Suan Pau\nAgelh - Cope Suan Pau\nZomite pilna kipatna pen Bristish colony hunpan kipan ci ding himawk hi. Nidang in Zomite’n lai neingei kici a, tua lai pen savun tungah ki-at ahi manin, Ui-in hong nek sak khitteh lai nei nawnlo himawk hihang. Tua savun tung a ki-at lai pen Sen lai Chinese Character khawng hileh kilawm hi. Lai at i ci pen savun tunga temta tawh laimal character at cina hih tuak hi.\nLai Leh Biakna\nLeitung muntuamtuam aom minam dangte mah bangin Zomite zong lai leh biakna tawh akitawisangtote i hi hi. Mikangte hong tun maleh hongtun hun sung pawlin Zomite sungpan Pu Pau Cin Hau in Laipian movement tawh lai leh biakna hong piangkhiasak a, Pasian thulela, lai leh biakna lamah Zomite sungah khanlawhna lianpi khat hong om hi. American Missionary te’n Zomite, Pasian thu leh pilna hong guan theina dingun Pu Pau Cin Hau biakna pen amanlo cult in a ngaihsut uh hang, Christianity i amaitai forerunner in ngaihsun veve uh hi.\nColony Hun Pilna\nColony hun ciangin, American missionary te tungtawn leh i Tote ahi Mikangte tungtawnin lai i neikik pan hi. Tua masiah pen Kawllai asin zo te’n, Kawlpi khuataw pan paina Taung U phunggyi sangah kawllai kisin hi. (Pu. Rev. Za Khup “Thuklai” zong khatin kihel a, Cope sangmangpa in Khuasak a Tan 7 sang middle school ah Zolai sangsiapi in semsak hi— Pu Za Khup diary pan). Colonial hunsung missionary sangmangte tungtawnin Kawllai leh Zolai namnih banah mikaanglai zong kisinto a, Zomite in lai namthum bang i thei hi. (Pu Pau Cin Hau lai tawh cileeng nam 4). Zolai Tan 4 khit ciangin mikaanglai Tan 4 sin uh a, basic education system hoih mahmah khat ahi hi.\nHausa te tate leh sumhaute tate bekmah lai kisinsak acih pen, ataktak in ei Zomite’n, lai leh pilna manphatna theinailo i hi manin deihnameel neilo a, tua hanga, hausate tate leh sumhaute tate beek in laisin un, hong cihna hituakzaw hi. Tua hunin numeite bang peuhmah pen laisin kuulkei acite i hi lai hi. (Mission leh colonialism pen a kipawlkhawm mah hong suak veve mawka, Khamtung Zogam ah Bristish colonialte uk sung, American missionary te tungtawnin Zomi te’n lai leh pilna kisin thei a, leitung ah laithei minamte lakah i kihelthei hi).\nJapan Galma Leh Galkhit Pilna\nJapan galma in Zomite in lai manphatna tawmtawm kithei ta-a, laisin sangte ah laisin mi tawmtawm ki-om hi. Ahizongin numeite laisin kuulkei kici lai veve hi. Akhuamu zawdeuhte-in a tanute uh laisin saka, laitheite-in Lokhawhna dingin Tu ahizong Tupeek tangin laikung tawh lai-at, laikuui thei leh-uh, singpuak lokhawh sangin nuntakna a baih in kizong theizaw ding cihthu hong mukhiata uh hi. Galsung teng sang kikhak ahi manin leitung mun tuamtuamte mah bangin Zomite’n zong galsung pilna kisin theilo hi.\nGalsung teng Zomite in, lai manphatna kithei ahi manin galman ciangin sang lam nasiatakin kihanciam a, amasa pen tan 10 sang innpi Thuklai ah 1947 kumin hong kihongzo hi. Tua zomah Tedim, Falam, Haka ah kumpi sangpi kingah toto hi. Tedim ah high school final taktak ahihloh hang, tan 9 sang khat om a, sum nei zawdeuhte in Sagaing ah atate uh sangkah sak uh hi. (Pu Za Khup- Tua hun lai-a, Thuklai Pawlpi kem siapa in a tapate nih Sagaing sangpi ah sang akahsak zawh pen thupi-in lamdang kasa mahmah hi).\nNero Le Zomi Makaite Kimuhna\nGal venkhit ciangin mikangte’n suahtakna independence hong piata ding ahi manin Khamtunggam Chin Hills pen India tawh kipawlzaw ding maw? Ahih keileh Kawlgam (Burma) tawh kipawl zaw ding? cihthu, gamgi vai kikum dingin Nero (tua hun lai Indiate gam makai pipa) Zogam Khamtungah hong pai hi. Ei makaite-in, “tua ahileh no India tawh kipawl le-ung, laisinna sang nong vaihawmsak thei ding uh hiam?” a na cih ciangin Nero in “sang pen kei tawh kisaipah lianlo hi, kei kong pai na pen UN te’n gamgi khen ding ahih manin, no pen ko tawh kipawl ding utzaw maw? Kawlte tawh kipawl ding utzaw? Tua thu theinuam bek hi-ing”, acih ciangin ei makaite kikum uh a, atom in gen lehang, Kawlte tawh kipawl ding mah thukim in khensatna nei uh hi.\nZomite Leh Penlong Conference\nKhamtung Chin Hills buppi-in Kawlgam tawh kipawl ding akhensat ciangin Nero zong ciahkik a, Zogam makai Taangmi Pu Thawng Za Khup, Pu Kio Mang, leh Pu Hlur Hmung te zong Aungsan tawh kimu dingin Penlong ah hong paipah uh hi. Mukpau kampau kisiam nailo ahih manin, Kawlpau mikang pau asiam ahi Falam mangpi zuma lai at Pu Vum Ko Hau, kamphen dingin paipih uh hi. Thu kikupna-ah sangvai tawh kisai a kigen ciangin Aungsan in Tedim, Falam leh Haka ah State High School thum piak ding thakhatthu in kamciam na piapah hituak hi.\nPasian thu lungdamtaka a kisansiamna Zogam ah lai leh pilna deina na siatakin hong om a, Khuasak khua ah Japan galma pekin Private Middle School omkhin hi. Ahi hangin Mikang kumpite in Zomite ading Zolai Tan 4 ciang phazo ci-in 1925 kum ciangin Middle School hong khaksak hi. 1943 kum ciangin kimlepaam pan khua upate leh hausate vaihawmna tawh, “a sia dinglah om a sangnaupang dinglah om” ci-in, hanciamna lianpi tawh Private Middle School khat Khuasak khua-ah kihong kik hi. 1947 kum High School hong kingah tak ciangin mipite phattuamna dingleh, khua khatlekhat kikawmna anuam dingin Thuklai khua-ah sang hong kihong hi.\nIndependence Hun Sung Pilna\nUNuh ii Parliament Democracy hun sungpen Kawlgam Zogam ah nupi papite in hunhoihlai hun naci uha, na khempeuh baihtakin kingah thei hihtuak hi. Mikangte in, mualtung mite pilna lamah niam mahmah lai cih hong theihsa ahimah bangin, mualtung gampan sangnaupang pilte England ah sangkahsak ding, M.A. degree ciang state scholarship piading (tua hun lai M.A. pen asang pen degree hi) cihthu Kawl kumpite kiangah a gen ciangin Kawlmangte-in, komau pilna nasin sak nung ci-in, Yangon ah sang hong kahsak uh hi. Yangon ah Cushing leh St. John Convent sangte ah Zomite sang kikah pena, Zomite lakpan state scholarship tawh M.A hongzo pawlkhat zong ki-om hi (Sia Khai Khaw Lian ta nu upen ahi Anny Cing Khaw Pau zong kumpi scholarship tawh Zomi numei lahah M.A ong masapen khat ahi hi.\nPilna Leh Zomi Numeite\nZomi numeite in pilna hong neih theihna ding leh, hong khantoh theihna ding deihsakna tawh Tan 7 hong zawh nakuh leh, Teachers’ Training College (T.T.C), Kanbeh leh Nursing, Yangon leh Namkham ah kikahsak hi. Hih pen Kawlpi ah Zo Zum pi a-om lai 1965 ciang dong, numeite ading hamphatna kihonsak hi. Haka ah Zo zumpi hong kituah ciangin, Leitung pilna tawh akituakin theihna sang zong, kisamtoto ahih manin tan 9 a zote kipaisak a, tua zawh ciangin tan 10 zote bek kikah thei hi. (Zomi numeite lakah sang siama seem masa pen Siama Cing Za Pau, Siama Pum Za Cing; Siama Lan Haw, Siama Ngan Hung, Siama Ngan Fung, etc. te hi uh hi. Zato lam ah zongh nursing kisinpha mahmah a, Tedim pan Siama Don Khaw Cing, Siama Niang Khan Ciin, [Mrs. Rev. Dr. Kam Khaw Thang bang India gam Jorhat pan asang ana zo hi] Siama Thian Huai, Siama Cingh Pau, etc., cihte ahi hi. Zomi numei lakpan madawk advanced pente ahi manin zahtakna i pia hi).\nZomi numeite pen pilna sinna lamah, kithahatzo taktak nailo a, ka neulai (1970s), hun khawng, Tedim sangpi-ah ka kah lai-in, numeite pen Zolai sang ciangciang ah numei leh pasal kikim mialmial lai napi-in, middle school ah, numei sangnaupang tawm mahmah ta-a, high school ah room khat ciang numei khat leh nih bekmah pha mawk hi.\nSocialist Hun Pilna\nNe Win hunsung ciangin Kawlgam, Zogam tangthu takpi aman leh amanlo kihelh in kisin a, political science khawng phuahtawmthu tampi tawh University te-ah compulsory in hong hilh uh hi. Colony hun pilna pen ahoihlo leh mihau tate bek ii sinzawh hi, cihthu tawh socialism hoihna hong prove pen ei Zomi sung zong ah tua propaganda a-um ahih keileh aki-um sak honkhat ki-om lai hi.\nSocialist hun pilna pen niam ahih manin leitung gam tuamtuamte in i gam pan degree te hong thusimsak vet nawnlo a, tuni ciangdong mah ahi hi. Zomite ading pen theological studies lamah kipai thei ahih manin phadawm lai, cih ding hi. Socialist hunsung leh tuhun galkapte hun sungah Zomite gamsung gampua ah theological studies nei dingin kitam pai pen hi.\nPilna Thupi Kisa Nawnlo\nSocialist hunsung Zomite’n, kumpi naseemlo buang, khualzin gamvak kipan ciat hi. Pilna tawh sum kimuzo nawnkei cih, muhna leh ngaisutna khat Zomite lungsim sungah hong thuklut mahmah ahih manin pilna sinding sangin, sumbawl ding lamah kipai manga, khangno tampi-in sum ahauhlawh mahbangin tampi mahin zawnlawh in, kisiatlawh zong tampi mah om veve hi.\nA taktakin cileng, colony hun pilna system pen ahoihlo hi zenzenlo banah, leitung tawh kikim pilna higige zaw hi. Tua hunlai a High School graduate khatin qualification nei mahmah in, B.A, I.A, ong khat ii qualification pen leitung level hipah hi. Nasep zonna-ah officer post ngah pah uh hi.\nZomi pasalte in, a taang lungtup khat uh om a, tua pen galkhap lut ding, bu suak ding cih ahi hi. Khualam pan tan 9 hong zawhteh galkap lut leh sergeant clerk lai-atpi ahizong, zato lam lut leh zong army nurse suakthei pah uh hi.\nTuhun ciangin Zomi khangthak sungah lia leh taang, numei pasal liangko kikimin pilna kisinkhawmta ahih manin lungdamhuai mahmah hi.\nGalkapte hun zong hong sawttoto a, pilna systemte hong kheeltoto ahita zongin, leitung level pilna pen i gam i lei pan kingahzo nawnlo himawk hi. Tua banah Zomite, kawlgalkap dingin hong kideihnawnlo lai-a, galkap sunga aom laiteng zong Major tungsiah aza kikhangsak nawnlo ta hi.\nTua ahimanin, mailam khangthak Zomi momnote ading, pilna i pattah siam mahmah kisam dingin ka-um hi. Koici lehang hoih ding hiam? Pilna sinna plan leh project nei-in, khangthakte international level ah pantahzo lehang hoihpen dingin ka-um hi.\nZomite mailam pilna lambang i zon na-ah khangthak momnote ading minambup huamin hanciam pihzo lehang hoih ding hi. Tua ahih kei mawkleh pen, colony hunlai a, hausate tate leh sumhau tate bekin pilna sinzo i cihte, tuhunteh atatak hongsuak kha ding bekthamloin tu mahmah in zong suakkhin zota hi. Mai lamah Zomi leh pilna limtak ngaisunpha ciat ni.\nItem Reviewed: ZOMI LEH PILNA. Agelh - Cope Suan Pau Description: Rating: 5 Reviewed By: Cinpu Zomi


timestamp: atn

url: =Thuhilhna 2 | Siantongluan.net\nThuhilhna 2 |\nLungdamna zongin nuam ka sak bang bangin om ning, ci-in ka ngaihsun leuleu hi. Tua zong a mawknapi ahihna ka phawk zel hi.\nNuihna pen haina ahihna, nopna pen bangmahin a kimanlohna ka mukhia hi.\nMihingte in leitungah tomno a nuntak sungin bangci om leh hoih ding ahi hiam, cih ka muh theihna dingin pilna ka deihna mah tawh, zunekna tawh ka lung nuamsakin, ka utut sep ding ka hanciam hi.\nNa lian tampi tak mah ka sem zo hi. Keima-a dingin inn tampi tak ka lam a, leenggui lo tampi tak mah ka nei hi.\nHuan bawlin singno cinna lo zong ka nei a, ka huan sungah nektheih namkim kidim hi.\nTua singnote tui piakna dingin tuikhukpi zong ka bawl hi.\nKa inn-ah a suak silate banah, sila a nu a pa-in tampi tak ka neithuah hi. Tuuhonte leh bawnghonte zong tampi tak ka nei a, Jerusalem-a om ngei dangte khempeuh sangin ka hauzaw hi.\nKa zawhsa kumpite sumkholna panin keima-a dingin ngun leh kham zong ka la hi. Ka lungnopna dingin la a sa ding lasiam numei leh pasal tampi ka nei a, ka deih zahzah zong ka neizo hi.\nTua ahih ciangin keima hun ma-in Jerusalem-ah a om ngei mite khempeuh sangin ka lianzaw a, ka pilna zong bei tuanlo hi.\nKa deih khempeuh ka nei a, ka ut bangbangin omin ka gamta hi. Ka sepna khempeuhah nuam ka sa hi; tua nopsakna pen ka nasepna hangin ka phattuamna ahi hi.\nTua ciangin ka sepsa na khempeuh, tua bangin haksapi-a ka sepnate ka ngaihsut kik ciangin, na khempeuh a mawknapi ahihna, leh leitungah bangmah phattuamna a omlohna ka phawk hi.\nA hi-in ci lehang, kumpi khat in ama ma-a kumpipa hihsa teng mah a hih thei bek ahi hi. Tua ahih ciangin pilna, haina, mawkna i cih bang ahi hiam, ci-in ka ngaihsun hi.\nTua banga ka ngaihsut ciangin, khuavak in khuamial a zawh bangin, pilna pen haina zawhna ahihlam ka mu hi.\nMipilte in a paina ding mun mu thei a, mihaite in a paina ding mun mu theilo hi. Ahi zongin a pil leh a hai in a kibang khat a tuah tuak ding ka thei hi.\nTua ciangin, "Mihaite tungah a piang ding thute kei tungah zong hong piang ding ahih manin, ka pil mahmah manin bang phattuamna ngah ka hi hiam?" ka ci a, "Bangmah ngah kei ing, themkhat zong ngah kei ing," ci-in ka kidawng hi.\nMihaite a kiphawkphawk loh mah bangin, mipilte zong kiphawkphawk tuanlo a, mailam hunah i vekpi-in hong kimangngilh lel ding ahi hi. A pil a hai-in, i vekpi-in i si ding hi.\nTua ahih ciangin hih leitunga sepna khempeuh in lungkhamna cihloh hong piaktheih dang bangmah omlo ahih manin, hih leitunga hinna pen kei-a dingin a kimanna bangmah omlo hi. A mawknapi, huih hawmguak bang bek hi lel hi.\nKeimah a hong laih dingpa tungah ka neih ka lam khempeuh ka nusiat ding thei ka hih manin, nakpi takin sem-a ka gimpih nate pen kei-a dingin a phattuamna omlo hi.\nKei hong laihpa pil ta leh hai ta leh, ka pilna ka siamna khempeuh zang-a ka sepsa nate luahin a ukpa hi ding hi. Hih pen a mawknapi taktak ahi hi.\nTua ahih ciangin hih leitungah nakpi takin na ka sepna ka kisik hi.\nPilna, siamna, theihna sitloin na kisem a, themkhat zong a gimpih hetlo mi khat-a dingin nusiat ding hi zenzen hi. Hih thu a man hetlo, a mawknapi taktak ahi hi.\nMi khat in hih leitungah lunghimawhin thatang sanin na a sepna-ah bang phattuamna ngah ahi hiam?\nSepna bawlna khempeuhah lungkhamna leh sinkhamna bekbek hi a, zan nangawnin a ihmut mawhpih hi. Hih pen a mawknapi taktak ahi hi.\nMihing khat in a nasepna thamanin an ne tui dawnin nuamsa-in a om sangin a hoihzaw bangmah dang omlo hi. Ahi zongin tua nangawn zong, Pasian hang ahihna ka phawk hi.\nPasian kihel loin kua in an ne-in nuamsa thei ding ahi hiam?\nPasian in amah a lungdamsakte tungah pilna, theihna, leh lungdamna pia a, ahi zongin a hehpihhuai mimawhte ahih leh a sep bek sisakin, amau thalawhsa khempeuh amah a lungdamsakte tungah a piaksak hi. Hih pen a mawknapi taktak, huihpi nungdelh bang bek ahi hi.\nTedim Lai Siangtho / Laibu: Thuhilhna 2


url: =France te’n tunglam panin Al-Qaeda tawh kipawlte makai that ung ci ~ TK Lian :: ZOMI DAILY\nposted on 29 November 2016 at 4:32 pm Lomkholna: France, News, Thangkhanlian, World\nNov. 29, 2016: US ten nihvei thumvei bang tuithe vangleng tawh that hung a cih uh uh North Africa gam-a al-Qaeda makai lian Algeria mi Mokhtar Belmokhtar kici Franch ten tung lam panin a kapna uh-ah that uh hi ci-in US ulian ten zanin pulak leuleu uh hi. US ulian min gen loh khatin AFP news agencyte kiangah US intelligencete’ huhna France ten Mokhtar Belmokhtar kaplum uh ci hi hi ci-in Wall Street Journal in suaksak hi.\nBelmokhtar pen al-Qaeda tawh a kipawl France gam-a al-Murabitoun jihadist group kicite makai hi a, a beisa in kithat hi kici mun mahmah hi. Tu-in hih US ulian min gen lohin tutung bel hih mit khat bek a neipa kithat takpi ta hi ci-in AFPte kiangah gen hi. Mokhtar Belmokhtar in Europe mite galmat in nei in, sum tampipi ngen in, sum tawh kitankhiasak zel hi.\nBelmokhtar pen 2013 in Algeria gam-a In Amenas gas plant kisuahna ah galmat 38 kithahna ah kigolh hi ci-in kingawh a, tua khit nung “most wanted men” kicite lakah kihel hi. Tu kum in zong ama makaih Murabitoun jihadist group kici ten Burkina Faso gamah mi 20 na that uh a, sihna tuakte a tam zaw pen gamdangmi ahi hi. Belmokhtar Libya gamah a lut khit nung Libya gamah buaina nakpi takin kibehlap hi kici hi.\nUS ten kum 44 mi Belmohktar thahna dingin a lutang man ding $5 uh a, Belmohktar pen Khaled Abu al-Abbas Brigade (“Signatories in Blood” zong a kcite) kaikaipipa hi zaw hi ci hi.\nRelated: Philippines aom US Embassy mai ah Bomb khat kimu in ki puakkhamsak\nNung kum May kha-in al-Murabitoun ten ISte tawh kipawl hi hi ung ci-in ISte ukna a thumanna/cihtakna uh (allegiance) na pulak uh a, ahih hangin al-Qaedate tawh kipawl veve uh hi. Belmokhtar kum 19 bek a phakin 1991 kumin Afghanistan ah mujahideen rebelste tawh kipawl in Russiate na do hi. AFP/ Thang Khan Lian\nPrevious: Brazil Football Team te tuanna vanleng kia, mi tampi si\nNext: Kawlgam 28 November 2016 nikhatsung tawntung gal kisimna thute


url: =Union Peace Conference (21st Panglong) Muakna Melbourne-ah :: ZOMI DAILY\nposted on 27 August 2016 at 10:34 pm Lomkholna: Australia, News, Zokhai, Zomi\nKawlgam-ah akibawlding Union Peace Conference (21st Century Panglong) Muakna Melbourne, Croydon North-ah Nuamtak-in kizo thei-hi.\nGeelkholh hun tomlua mahmah ahihman-in mimal phone-leh official mail-tawh zotzawh kineilo pipi-mah, “Kei hong kisam kei-e” ci hetlo-in, Zomi hihna tawisaang nading, namdang lak-ah Zomi akilangh saknuam ngiat Zomi laaizom hihzahtak kipai ahihman-in naakpi-in angtanhuai-in, “Zomi Hihna Angtanpihte” hi taktak hihang.\nZomi Association Australia Inc (ZAA)’ Phalna leh Lungkimpihna-tawh hih khawmpi’ ading-a mapanna Event Manager min-tawh mimal kimciat tung-ah naakpi lungdamna kahong taangko-hi.\nZaan nitaak-a kipan tunitaak ciangdong thatang leh hun manpha itsiit hetlo-a hong gamtaang zialzial Zomi Nungaak Tangvaal khempeuh tung-ah naakpi-in lungdam-a, “Zomi’ Maailam (Future of Zomi)” ahihlam-uh kilangh mahmah ahihman-in kikhamuang mahmah-hi.\nMipi maai-ah MC sepna, Statement simkhiatna, Laamlahna leh anvaakna khempeuh piicing leh etlawm tak-in I-masuan ciatciat-ah pang diamdiam thei I-hih man-in I’ minam mahmah minphatna lianpi ahihi. Mite’ lak-ahzong naakpi-in kilawm-in minhoih kingah-hi.\nAtuam vilvel-in itna leh neekngaihna-tawh ankuang (Sataangciim) hongluui Zodamtui-inzong Zomite acingh, apiakhia, zindosiam I-hihna mitmut leh neektheih-in hong sepkhiat man-uh’n Zomi-in minam thupite ahihlam naakpi-in kilangh sak-a ki-angtang mahmah-hi.\nZomi I’ pate-zong “Kiteeksak” selo-in hong-uap man-uh’n Zomite thukhual tak-a mipi lak-ah akihel nampite I-hihna naakpi-in hong kilangh sak-a, khangnote-zong khamuanna naakpi-in hongguan-hi. Pate nute-in sawtpi hong dampih henla, namdang lak-ah Zomi khangthakte’ khamuan nading tha hongpia zoden ding-in Pasian-in thupha hongpiak sakding inzong thupha I-puak dinghi.\nOrganising Committee buppi-in hong deihsakna-tawh kituak-in hunpi-sung sumdonna kinei-a, NLD (LA) te’ neih thungkuah leh puante kizuak-in hih munnih pan-a akingah sum khempeuh “Chin State-a Dongtuakte Huhna” ading-in kei’ tung-ah hong piakhia uhhi. Tua ahihman-in ZAA Makaaite-in Kimuhkhopna honggeel ding-a, amau’ khensatna tungtawn-in kikhaak dinghi.\nKiginhun tomlua ahihman-in leh biakna pawlpi vaai tuamtuam-tawh tuni khawmpi hongsiim theilote-zong uutlo, kinlo, awlmawhlo cihlam hilo-in, akikheel theilo sawtpi pek-a kipsak khitsa vaaite’ ziak ahihman-in naakpi-in kitelsiam pihhi.\nPrevious: Australia, Melbourne ah 21st Century Pinlong muakna leh lungkimna pawi kibawl\nNext: Philippines kumpi leh Maoist te makaih Rebels te’n Ceasefire neihding thukimna nei\nchin state ci1 kei vo,zomi ci un,chin te chin ki ci,zomi te zomi ki ci nuam lo,chin zomi,ki ci bang hiam na lung hi mawh uh.zomi ci ta un.


url: =Guitar pumtung mun tuamtuam te (Anatomy of Guitar) :: ZOMI DAILY\nGuitar pumtung mun tuamtuam te (Anatomy of Guitar)\nposted on 19 May 2018 at 3:46 pm Lomkholna: Article, Pautunthang\nGuitar pen tumging namkhat ahi hi. Guitar cih kammal pen Persian pau upa ‘chartar’ pana hong piangkhia ahi hi. Nam tampi om mahleh a taangpi in; Acoustic Guitar, Semi Acoustic Guitar, Classical & Flamenco Guitar leh Electric Guitar in kikhen thei hi. Hih teng khempeuh lakah Acoustic guitar kilimzat pen hi. Guitar pen Egypt leh Mesopotamia gam pan a kibawl masa dan hihtuak hi. A bawl tungun tuhuna Guitar te tawh a meel bel kibang lo hi.\nA ciil-in gui thum nei in kibawl masa a, tua pan gui nga nei kibawl kik hi. Tuhuna Guitar te tawh kibang gui guk nei pen kum 1832 in George Louis Panormo in na bawl masa hi. Tua khit kum 1859 in Spanish te Antonio Torres Jurado in bawlkik hi. Tua manin Spanish Guitar zong kici hi. A lian (Jumbo), a laihawl (medium) leh a neu (parlour) om hi. A meel zong a pum (full body) leh a geek (cut away) om hi.\nZomi ten Guitar i zatna sawt simta himahleh a parts tuam tuamte ki thei kim khollo thei hi. Hih Guitar parts mangpau- tawh ki minvawh te theih ding hoih hi. Acoustic guitar parts tuam tuamte gen dih ni. Guitar pen a lu (head), a ngawng (neck) leh a pumpi (body) danin khenpi thum in kikhen masa hi. A lu (head) a parts tuam tuam te gen masa ni. A tung lam pan pan suk leeng; a lu lam hua a bilbawk teng pen ‘headstock’ zong kici hi. Guitar gui a kawlsakna leh a kigaak sakna a tomin guitar gui heekna pen ‘tuning pegs’ kici hi.Hih pen ‘tuning keys’ zong kici hi. Hih tawh a kipeh guitar gui kivialhna siik pen ‘machine head’ kici hi. Tua khitciang guitar gui kingakna khat om a tua pen ‘nut’ kici hi.\nA ngawng (neck) a part tuam tuam te enkik leeng; a ngawng khen tuam tuam in kikhen suk a, tuate ‘fret’ kici hi. A taangpi in acoustic guitar ah fret 12 kiim om hi. Fret kikhenna line khat leh khat kikaal om khempeuh pen ‘fretboard’ kici hi. Veilam khutme te tawh a ki meekna mun ahihmanin ‘finger board’ zong kici hi. Fret a bangzahna hiam cih a kitheih nangin ciaptehna ‘position markers’ om hi. Hih pen ‘inlays’ zong kici hi. A taangpi in fret thumna, ngana, sagihna, kuana leh sawm leh nihna ah ciaptehna kikoih hi.\nA pumpi (body) ah bang parts teng om hiam cih en leu leu leeng; kuahawm khat a om pen ‘sound hole’ kici hi. Tua sound hole nuai lian ah plectrum in guitar kawm a hiat siat loh nangin a dalna khat om a ‘plectrum guard’ kici hi. Hih pen ‘scratch plate’ zong kici hi. Guitar gui kiphumna pen ‘bridge’ kici hi. Tua bridge tunga a dona khat om pen ‘saddle’ kici hi.\nGuitar zang kiphumna kilhna pen ‘bridge pin’ kici hi. Bridge pan a nuaisiah lam teng ‘sound board’ kici hi. Guitar pang pen ‘side’ kici hi. A kuahna khau kibulhna guitar body leh neck kizopna kiim a om pen ‘strap peg’ kici hi. A taw lama khat a om kik pen end pin kici hi. Guitar body a geekna mun san pen ‘waist’ kici hi. Sound hole kiim limtaka kizem teng pen ‘rosette’ kici hi.\nGuitar guite ‘string’ kici hi. Guitar a tamzaw gui guk nei hi a, bass Guitar ten bel gui nga aihkeh zang li nei uh hi. Classical leh Falemco guitar te ah nylon string kizang hi. Acoustic guitar te ah bel steel string kizang hi.A gui neu pen pan a gui lian pen lam manawh in kisim hi. A gui neu pen E, a nihna B, a thumna-G, a lina-D, a ngna-A leh a gukna-E string kici hi. Gui khatna pen high-E(E-sang) kici a a gui gukna pen low-E(E-niam) kici hi. Eat Apples Daily, Go to Bed Early cih tawh awlsam takin kiciamteh suk thei hi. Pau Tun Thang\nPrevious: Najib innsung aom vangil kepna Steel Safe kihong theita\nNext: US Glenpool ah hongnusia Pi Niang Do Man sihkohna leh sihvui hunding zaksakna


url: =A tamzaw thukimna ~ Lian Tuang :: ZOMI DAILY\nposted on 11 July 2020 at 11:30 am Lomkholna: Article, Liantuang, Politics\n1) Nung kha (June) beikuan lam in kawlpi mun khat ah nitak nai 3:30pm pawlin ta 4 nei papi khat cycle tuahsia hi. A dek lam tat kha ahih manin khua phawk nawn loin zato kipuak pah hi.\nZatote in hoih takin a vel dikdek khit ciangin siavuan a lianpen pa in a khuak sungah si tam kizellua khin ta hi. Kibawl theih ding tampi om nawn kei. Tawl khat sung ngak kul in teh, a zenzen in a damkik phial leh zong cidam ngeina bang ahihkik nading lampi tawm mahmah hi, ahi zongin nuntakna pen Pasian khut sungah om hi ci in cina pa zi le a sanggamte kiang gen kik hi.\nCina pa sanggamte zong lungkim zo loin Yangon Mandalay pai suk leh a lem zo lai diam ci veve uhi. Siavuan pa in na pai nop uhleh pai theih mah hi. Tua lamah zato van le siavuan siamah kicing zaw mah hi. Ahi zongin tu le tu in a ci sa in a si khang lailai ahih manin hih bang pi in na pai uhleh lamkalah buai thei ding hi. Ahi zongin na pai sawm uhleh lai kong at sak ding hi cih teng tawh dawngkik hi.\nSiavuanpi pa in tha pia lua lo ahih manin Yangon Mandalay lam pai nawn loin kawlpi ah a hi thei bangin kibawl dingin khentat uhi. Mel theih ulenau hau mahmah ahih manun zato ah kiveh ziahziah hi.\n2) I gen nop pen hih pan a kipan thu khat ahi hi.\nCina veh pawl khat pen cina veh bek hi loin thu gen nuam mahmah zong om leuleu hi. Thu gen cih sangin sawlna le ngaihsut piakna bekbek hi zaw hi. Bang hang Yangon Mandalay paipih lo na hi uh hiam. Ko zong ka pa uh/ ka u uh/ ka nau u/ ka pu uh…., hih dan hi in khanglam ka paipih uh leh damkik pah hi, sum zong tampi bei lo hi cih dan vive ahi hi. Amah it taktak lo na hi uh hiam ci in a to bawl nangawn om lai hi.\nHih bangin cina veh a tamzaw in a gengen banah zato lam a nasem pawlkhat nangawn in zong tua bang gen thei zel lai ahih manin inntek nu zong lunghiang sak zo mahmah hi. Ni nih ni thum a sawt ciangin inntek nu in siavuanpi pa thu sangin kimlepamte thu gen lam ah a lungsim pukzaw pianta ahih manin sum leitawi in Mandalay paipih suk uhi.\nKimlepamte tawsawnna hangin cina pen Mandalay paipih uhi. Siavuanpi pa deihsakna le ngaihsutna tawh kipuak hi masa lo hi. Cina pen kawlpi siavuanpi pa cih mah bangin damsiang zo tuan loin ciahpih kik uhi. A thu pen hih ciang ci phot ni.\n3) Cina veh thugensiam pawlkhatte kampauna hangin inntek nu in sumlepai, thalengal tampi suplawh in leiba tampi neihlawh tawh kibang ka sa mahmah hi.\nTua ahih manin vai khat peuhpeuh a om ciangin\n1) Tua vai tawh kisai a thei a siamte thu dong ding, amau ngaihsutna thupi lak ding.\n2) Tua vai tawh kisai ah ong kidong ahih keileh kamtam paulo ding.\n3) Tua vai tawh kisia a tamzaw thukimna cih lanlan sangin tua thu a theite ngaihsutna le thukimna bang dan hiam cih tel khit ciangin khentatna nei pan ding.\n4) Vai khat peuhpeuh ah thuman pen thutang pen cih pen i deih pen ahih hangin thuhoih pen thulemtang pen cih dan khat zong a kisap mahmah hun om thei zel leh kilawm ka sa hi.\nGam vai minam vai biakna vai pawlpi vai kipawlna vai,…, vai tuamtuam tampite ah zong khentatna kalsuanna ngaihsutna khat peuh i neih ciangin a tunga zato kahte dan pianin I gamtat hun a omzel kha tam maw ka cici hi. Lian Tuang\nPrevious: Zomite ki makaih zia etcianna ~ Rev. Dr. Pau Khan En\nNext: Withdrawal from Amyotha Hluttaw Candidate ~ Peter Suante\nPate’ tungah laikhak\nPu Thang hong nusiatna hangin Dahna pulaakna – Mangpha Pu Thang\nLondon Oxford University pan ZCD te hong kikan


url: =Hong Bye-bye ke’n ~ T. Sawm Lian :: ZOMI DAILY\nHong Bye-bye ke’n ~ T. Sawm Lian\nposted on 29 July 2016 at 3:30 am Lomkholna: Article, Sawmlian\nZuu tam lua mahmah ahih manin tua khua sunga teeng mi li in a hoihlohna thu phawk mahmah uh hi. Zuu tawh a kidiah a khuapihte gamtatdan uh hoihsa lo mahmah uh ahih manin bangci bangin hih zu – kihuatna a piangsak, kitawtna a piangsak, innkuang siatna a tun, leh khat le khat kimudahsak pen beisak thei ding hiam??? cih pen ngaihsutpi in nei uh hi.\nAmau hih theihna ciangiangah sem tekin, kitheihpih khol lo napi a nasepna uh phatuam mahmah hi.\nA Khat pa in, mipi paikhopna-ah thugenna leh hanthawtna tawh Zuu hoihlohzia leh tua khua khantoh theihlohna ahihna thu genin, innkuan kisiatna bulpi ahihna thu paikhopna munte panin gen a, amah mahmah in zong sanginn khawngah mipi samkhawmin, a pai sunsunte kiangah a phatuamngaihna, khua khatoh nading thu leh khua khantoh nadinga kipawlkhopna khat a kisapna thu genpihpih zel hi. Tua banah khua dang pana tua khuaa Zuu lei dinga pai khuadang miliante tawh a kitotna hangin thong bang taang zawzen hi. A Nihna pa in, mi innah lutin, tua a paina inn sunga mi khat le nih kiangah zuu hoihloh zia, innkuan leh minam siatna, khua khatoh theihloha ahihna thu gengen hi.\nA Thumna pa leuleu in, Zuu pen Pawlpi in a deihloh ahihna thu hilh hi. “Sawltak Paul in zong Timoti kiangah Zuu tawmtawm dawn dingin hilh hi” ci-a mite in zuu nek zong Lai Siantho in a phalna thu a gen hangin, amau khua zuu nek dan pen tawmtawmin ne lo uh ahih manin ahoih lo tuamtuam piangsak ahihna thu phatuamngai takin hilh zelzel hi. Pawlpi tungtawnin tua khua a susia zuu pen do a, khua khantoh nading, innkuan khantoh nadingin bangci bangin hih ding hiam? cih leh, tua bang khua khantoh nadingin kipawlkhopna a kisapna thu gen zel hi. A Lina pa in, zuu cih khawng eima innkuan tekin a hoihlohna thu theiin, tua panin bangci kikep ding hiam? cih eima innkuan tek kihilhin, a zang lo dingin hanciam leng hoih ding hi.. ciiin amau innkuanah panla mahmah hi.\nTua bang mi lite in a khua ading a Zuu hoihlohna thu hong gengen uh ciangin, tua khuate zong hong khanglo in, Satan vanzat, kideidanna, kihuatna, kithutuaklohna, kituambawlna a piangsak Zuu pen kipawlna hoihtak bawla, tua tungtawnin do sawm uh a, tua bangin kithutuakin do thei le uh zo ding a, a khua uh khangto ding hi, cih hong phawk uh hi.\nTua bang ngaihsutna tawh kipawlna khat, tua khusung a veng tuamtuam khantoh nading hong phuankhia uh hi. Tua kipawlna in makaite omna veng bek hi loin, tua khuasung buppi phattuam nading leh a hoih lo zuu bangci do zawh ding cih ngaihsutna nei uh hi. Tua banga a sepna uh hangin amau a sem mite in phattuamna ngah ding lamen lo uh a, a mau khuabupin a phattuam nading thei uh ahih manin lawp takin sem pah uh hi. Tua bang a phuatkhiat uh ciangin, tua kipawlna hong pian theihna mi lite hong kihel lo mawk hi!! Ahih hangin tua milite ngaihsutna hong kituak lo leuleu a….\nA Khatna pa in lungdamna tawh hih bang ngaihsutna nei hi. “A hoihlohna ka gengen, kihuatna, kipumkhatlohna, khantoh theihlohna leh hong susia pipen, ZUU do dinga kipawlna om a, tua tungtawnin hih khua in khantohna nei ding ahih manin, ka nasepna pen khawnkhong lo a, kei khaici tuh po hi. A kisapna thei a, kua’ hong sawl lohpi a ka sep pena gah mu thei ka hih manin, kipawln ah ka kihel kei zongin ka sep maban pen amaute tawh ka sem suak ding a, Pasian in hih nasem dingin seppih hoih, kipawlna hong pia a, Pasian hatna muangin ma kitun zo ding a, gualzawhna kingahin, khua khantohna om ding hi” ci hi. A nihna pa in, “Kum bangzah hiam ka sep nungin, kei’ sep banga a sem zong hi lo, kei panlak banga pan a la lote makaihna nuaiah bangci mahin ut keng. A bul pan masa ka hih manin kei kihellohna tawh Zuu pen kikham zo taktak tuan lo ding hi. Zani maha zuu hoihlohzia a phawk thakte makaihna khawng…. Kei pen nidang pek pana Zuu hoihlohna a kankan leh, zuu in mi bangci bangin siasak hiam cih a theipen leh bangci khaam zawh ding cih a theipen kihel loin, saupi tung tuan lo ding hi” cih ngaihsutna nei a, thapiak ding sangin a langlamah pang zawsop hi. A thumna pa pen a lungdam lua mahmah ahih manin, “Hihna leh tavuan tuamtuam hong kipiakloh hangin ka nasep pen a manphatna thei ka hih manin kipawlna thapia-in, a kisapna bangbangah ka huh ding hi” cih ngaihsutna nei hi. A lina pa’n zong lungdam veve napi, a lungdamna kim lo a, a khatna pa kihelloh pen na nasakpih mahmah a, taute tuate a kihel hiam? Tuate e leee….., Zuu hoihlohna a pulakna hang leh khua khantohna deihna hanga thongkia pa e le….. Tua vengte tam lua etc. cih bangin a kihel ding a hoih a sakte min khong genkhia hi.\nAmau teng li pen a taktakin a bul a pan leh tua KHUA KHANTOH NADING PAWL a kiphuh theih nadinga nasem masa leh makai taktak na hizaw uh a, hihna leh kimai-etna cih bang a deih masa lo uh hi. Amau hanga kipawlna kician a dinkhiat manin lungdam uh hi…. khat simloh.\nTua kipawlna in panla ciauciau pan a, bangci sem zel uh hiam cih ka theih ma-in ka lusukna panin khanglo in ka mangsunga thupiangte ngaihsun kawmin ka computer a la ka saksak, Staven Vocal Band-te live show a naupangte in “Pi aw na niik tui in tai, delh kengkeng aw pi aw e, delh aw pi, delh aw pi,” a cih laitak mu kha ka hih manin ka mang zong phawk nawn loin tua la ka ngai a, tua zomah Hong bye bye ken cih la ka ngai kik a…. tua la thu-ah…. “Ngaih aw, phaiphuleng bang na siang kong leng, zawngtah bang ong kitahin kei siangah, Sekkhum bangin ka khum lo zong, teengkol bangin hong kol nuam veng e ngaih” cih leh a sakkik-ah…. “Nang ngaiin buh-albang albang dah ing. Khuaimu bang hong mu nuam veng e, belpuansia bang sia mah leng zong, khuangbai bangin hong bye bye ken maw ngaih…” cih peuh ngai-in ka nuih hong suak a, a la thu ka nuihsan hangin, hih bang la cih tha dah, hih sanga hoih lozaw zong a phuak thei lo leh, utut a ciakciak khat ka hihna thu ka phawk hi.….\nPrevious: Windows Computer ah “Run Command” zatdanding ~ ZD\nNext: Khawlmun Nuam ~ Suan Lian Mung\nLungnopna koi-ah om hiam? Hong hilh un


url: =Ka muhpak US Gamthu pawlkhat – 55 :: ZOMI DAILY\nposted on 20 November 2015 at 8:00 am Lomkholna: Article, Awnzapau, Theihhuai\nMi Dam Lo, Mi Bang Lote A Khoi Dan\nLeitungah mihing pian lim a kipan, a piang khempeuh pil kim lo, lian kim lo, hau kim lo ahih mah bangin ih meel ih sa zong khat leh khat kibang cih om lo in a tuam vive in ih piang hi. Mihing ngeina bang a, a piang ih om mah bangin lungsim cidam lo pumpi cidam lo leh pumpi tung a kisamteng khut kim lo khe kim lo ahih kei leh a val a apiang zong ki-om hi.\nZi nei ta neisate bang in ih theih tek dingah, ta ih neih sial in ih ta pen a ngeina mah bang a val a kisam om lo in hong suak hong piangkhia buang tam maw.. ci in tua mahmah kilung himawh masa pen hi. Kithupi ngaihsut penpen hi. Pil ta leh pil ta kei leh hoih ta leh poi ta leh ih it ih ngaih ih zi tawh ih si leh sa a piang ta khempeuh ih it pha mahmah hi. A cidam lo a poi cih khawng pen hehpi huai kisa-in ki-it zaw kankan bang hi zaw lai ding hi.\nAhi zongin kim leh paam in ki-itpih thei khol lo banah a sawtsawt ciangin kimanna nei lo suak a, anne bek leh a kim a paam buaisak bek a suah ciangin, kidon kikep ding kingaihsun lo in na dang bang hi leh buak ding paih ding bek mah in a ki-ngaihsut hun hong tungta hi. BC hun lai pek a kipan Roman Empire hun dong leh AD khit zawh pekpek dong, dongkholh kisa in a kithah gaih hun zong om hi. Pasian thu upna hong khan toh semsem ciangin mi cidamlo mi picinglo leh a poi a hai khempeuh mun phual khat ah kikoih in kituam koih hi. Ahi zongin limtakin kikem khollo in a sisi anana a, abeibei zong tam mahmah hi.\nMihing lungsim cidam lo, pumpi cidam lo, apoi a thahat lote kepna pen Pasian thu leh pianpih liangko kikimna/tanhvo (human rights) hong khantoh semsem ciangin, tu ma kum AD 1773 kum pek akipan akibawl nading zato leh a om nading innpite lamin kep ding akipan ta ahihi. A pil a cidamte mah bang a, neu bawl lo aa pi bawl ding kep dingin a vai hawm tohtohna panin, tuhun ciangin Kumpi in a sum ding budget kicing takin pia hi. Mi midam lo kepna a kul bangbangin, a honhon in ahi zongin inn khat ah nihta thumta cih bangin ahi zongin, USA gambup khua khempeuh ah om sak kawikawi hi.\nUS ah sawt vei om in sunglut semsem leng a thupitna kithei semsem hi. Mi cidam lo mi banlo cih hangin, kumpite in limbawl mahmah uh a, tu laitak aa kei nasep nate ah, mi khat ciangin inn khan khat tekah lumsak hi. A khan sungah TV, Movie Player, Cassette cih khawng a deih bangbang nei zihziah hi. Mihai cih kammal zong zang hetlo uhhi. Mihai ci in thudon lo hetlo in a pil a navakte hopih mah bangin thu genpih tangtang hi. Hai paupau phial mah ta leh, hoih takmah in thu hilh in genpih tangtang hi. Telephone bang tawh a siate khawng hopih pahpah uh a, hoihtak mahin na dawng tangtang mah uhhi.\nTua mah bangin a midam lote zong a tawp hun a khawl hun ding uh zong thei veve sam uhhi. Mi dam lote khoi dan pen state khat leh khat kibang khin lo hi. Ko omna Oklahoma leh Texas state sung teng ah ki-limbawl pha diak ci uh a, mundang State ah a honhon a inn golpi vive ah a kikoih zong om veve lai hi.\nTu ni ka lai at ciangciang kha 4 ka sepna sungah thum vei vilvel amau teng kikhop tuahna Thanksgiving, Bios 20th Anniversary leh Christmas party ka pai ngei a, akua mah peuh in zadah kei peuh le hang, ko innkuan akipan ei Zomite sang’ in mikang khuak cidam lo, lungsim dam lote’ na-ngawn tei zaw lai hi. Siate thu gen khat peuh kimang diamdiam uhhi. Thu kihilhte mang pahpah in sang thei pah lianlian uhhi. Datsian sung khawng a mikangte ih muh ngei bangin anu apa a zahtaak bawl lo danin ki-ngaihsun kha mawkmawk hi. Kawlte bek mah nu leh pa zahtakin ih tuat kha bek zen hi.\nA taktak tua bang na hi hetlo hi. Ka mi kepte un’ ama sang’ aa u zaw, pil zaw siam zawte zahtakna lungsim na vom mahmah uhhi. Mikangte kiang pan a Kawlten a na ciinh a na zuih suksuk a na etteh mahmah na hi zaw uhhi. Kawlte in mikangte kiang pan pilna a tuamtuam kiu tampi tak pan na ngah in, Kawl ngian leh mikangte ngian gawmkhawm a Kawlgam bup mi nam tuamtuamte hong ukcip na hi gige hi.\nEi Zomite pen abupi mahmah a ki-om lai hi a, abuk abek a puahpuah ding tampi tak ih nei hi. A kum za a sim ih zekai zawk lam hih leitung a ih muh theih meileeng, tembaw, mawtaw, vanleeng, galvan a tuamtuam, inn leh lo lampi leh leii lianpipite banah, ih mihing lungsim puak limlim ih kipattah dan limlim akikhai mahmah lai ahih lam tak, hih mi cidamlo mi cingtaak lote tawh ka kikholhna munte ah zong kituat thei kimu thei pah hi.\nPrevious: Cope Topa Hongpai Aphattuamna/ Khantohnate\nNext: Ka maia ding nu aw… laklawh peuhmah si e ~ Hau Za Cin


url: =SEP. 9 Mansuah Mu kik Sneha, 14 ~ MUC\nSEP. 9 Mansuah Mu kik Sneha, 14\nAdmin 10:49:00 PM Articles, MISSION NEWS\nSneha in kum 14 numei no khat hi. India gam khanglam SDA pawl sangah sangkah hi.\nKa pa pen ngabeng mi khat hi. Ka nu in inn nasem hi. Ka suahin ka nu le ka pa lungdam mahmah uh hi. Ahi zongin ka nau numei hong suah ciangin ka pa in zu dawn hong kipan hi. Nidang hong bang nawn lo hi. Kuaman a zu dawn ding khaam zo nawn lo hi. Zan hong ciah hak denin, hong ciahteh thu ompi, inn sungah kitom den hi. Tua bangin ka nu kah hi.\nKum 10 pha khin, ni khat ka nu in ka naunu tawh sang hong kha-in inn ciah kik hi. Inn a tunteh ka pa zukham ahih manin hoihtak kihopih thei lo hi. Ka nu in bangmah genlo, ka pa in ka nu kiangah a zu lei nading sum ngen hi. Ka nu in sum nei keng ci-in dawng kik hi. Ka pa hehlua mahmah, a nihun kitawng uh hi. Ka pa in ka nu vua gawp, ka nu hon ding kuamah pai lo hi. Ka pa in datsi la-in ka nu buak a, mei tawh hal hi. Ka nu mei in kanggawpin, venglepaamten zato va puak uh a, ka nu nak kat lua khin ahih manin siavuanten dam zo nawnlo dingin pulaak uh hi. Ka pa zong zato panin taisim hi. Ka nau tawh ka nu khoi-in zato ah ka om uh hi. Ni 15 khitteh ka nu in hong nusia hi. Ka nu hong nusiatna hangin ka dah mah mah uh hi. Ka pite un hong kem uh hi.\nNi khat SDA pastor khat ka pi kiangah hong hawh hi. Pastor in hong hehnem hi. Pastor in James Memorial Adventist sang ah kah dingin hong gen hi. Sangkah nading kisam khempeuh hong vaihawm sak ding hi ung, ci-in zong hong gen hi. Tua bangteng tawh Adventist Child India huhna tawh sang ka tung thei uh hi.\nHih sang panin Pasian thu ka zakcilna uh hong suak hi. Lawmlegual kithuahpih mi thak zong ka nei uh hi. A nungta Khrih thu zong ka thei uh hi. Nisim Lai Siangtho simin, thu ka ngen uh hi.\nTu-in kum 14 ka cingta hi. Tan 10 ka sin hi.Ka nau nu in kum 12 cingkhin a, Tan 8 kah hi. Topa thupha hangin ka lung dam hi. Ka nu ka pa in hong nusiat hangin Vantung Pa in hong nusia lo hi, cih ka thei uh hi. Ka boarder uh kisia mahmahta hi. Numei 100 bang om ka hih manin kicing nawn lo hi. Tu quarter Sabbath 13 sumpi in ka sangkahna boarder lambeh nadingin kizang ding hi.\nMUC in Sabbath School sumpi quarter 2na pen Valpavungh biakinn puah nadingin kipuak a, tu quarter aa pen Saihkhen biakinn puah nadingin kipuak ding hi.


url: =Shanghai khuapi geinai ah tembaw nih kitaih, mi 32 mangcip :: ZOMI DAILY\nShanghai khuapi geinai ah tembaw nih kitaih, mi 32 mangcip\nposted on 7 January 2018 at 11:01 pm Lomkholna: China, News, Sawltak, World\nChina, Shanghai khuapi geinai ah sathaupua tembaw khatleh vanpuakna tembawkhat kitaihkha ahih manin, mi 32 mangcip cih BBC pan kiza hi. China’s East Coast ah aki taihkha hi a, sathaupua Oil Tanker sungah Iranian Oil bekbek akigawm in 136,000 Tonnes apua ahihi.\nTua apuak Iranian sathau ii amanzahpen $60 Million mannei hi a, aki taihkhak khitciangin meikuanggawp hi.\nChina’s Ministry of Transport te genna ah tua Oil Tanker tembaw tungah atuangpen akigawm in mi 32 hi a, Iranian gammi 30 leh Bangladeshi gammi 2 ci uhhi. Tuateng khempeuh avekin mangthangcip uh a, khatmahmahzong kimukik zonailo hi.\nAdang aki phutkhakpih vanpuakna Cargo Ship kici tembaw sungah nasem Crew akigawm in mi 21 atuang uh hi a, tuatepen ki honkhiathei cihi.\nIran’s Ports and Maritime Organisation panin makaikhat ahi Mohammad Rastad in agenna ahh khuahun hoihlo luamahmah in, tembaw meikuang paninzong meikhu tamlua mahmah ahih manin ahonkhia dingin akithawi Rescue Team te ii naseppen hamsa mahmah cihi.\nAbeisa in Iran gampanin sathau puakkhiatding akikhamcip hi a, abeisa 2016 January kha akipan international sanctions pen aki hongkhiapan ahihi. Tuazawh Iranian Oil Tanker te tuahsiatna lakah hihzah in ahuaisia in tuahsiatna omngei nailo hi.\nAbeisa 2016 August khasung in Singapore Strait ah Iranian Supertanker khat ki phukha in, tuahunlai in asi kuamah omlo leh huihlak aninsak Pollution cihte omlo hi.\nAhi zongin Saturday ni in thupiang ahi Shanghai tuipinawl ah tembaw akiphukha pen huaisia mahmah hi. Acimawh te ahuhding in Chinese tembaw akigawm in 8 kipaisak a, Search-and-Rescue Operation kibawl hi ci’n China’s Official Xinhua News Agency te’n pulakkhia uhhi.\nVideo: 30 feared dead in Iranian oil tanker blaze after collision with freighter off Shanghai\nSouth Korea gamte’nzong hih tuahsiatna ah cimawhte ahuhding in Coastguard Ship kici tembaw khatleh Helicopter khatzong ahuhding in paisakpah uhhi.\nHih sathaupua tembawpi pen Iran, Kharg Island panin South Korea, Daesan City zuanin apai laitak in atuahsia ahihi.\nMore: Korea tembaw kibutna hangin Captain pa kum 36 thong kiading\nVanpuakna tembaw “Cargo Ship” pen amin “CF Crystal” kici a, Hong Kong ah Register akibawl tembaw khat ahihi. Hih tembaw tungahzong nektheih antang, butang leh Grain akigawm in 64,000 Tonnes tak akipua ahihi. US gampan in Southern China, Guangdong Province zuanin akipua cihi. Tuatung ah atuangte pen Chinese Rescue Team te’n honkhiathei uh cih Transport Ministry te’n genkhia uhhi. Sawltak #zomidaily\nPrevious: Malaysia, Cheras leh Bandar Sunway vengsungah palik te’n damiah 2 kaplum\nNext: Phone etkawmkawm in numeikhat Lift sung alutleh tuksuk in akhe ki vattan\nFalam District zumpi pen banghang Tedim ah tuahding ki vaihawmlo\nKalaymyo sung a Misat, Phone la, Migilote vai ZYA pan Tangkona\nTulaai Leitung Thuthang Tuamtuam Updates July 11, 2015


url: =Singapore Changi Airport sungah numei khat kum 8 sung teengcip ~ ZD :: ZOMI DAILY\nposted on 7 January 2017 at 11:20 pm Lomkholna: News, Sawltak, Singapore, World\nSingapore Changi Airport sungah numei khat kum 8 sung teengcip hi ci’n Lianhe Wanbao News in Wednesday (Jan 04) ni in genkhia hi. Tua numei pen kum 50 gualpawl hi a, Reporters te’n amin adot ciangin ki genkhia nuamlo hi. Amahpen abeisa kum 8 hunlai akipan sum haksakluatna hangtawh Tampines vengsung aom ama inn mi saapsak in amahpen vanlengtual ah aomcip cimawk hi.\n2008 Financial Crisis hunlai in supna lianpikhat tuakkha a, sum haksak luatna tawh lungkham in ki diahcip hi. Cihnading theilo ahih manin, Singapore gamsung aom Changi Airport ah tawmvei agiakpak dingin akithawi hi a, aomsuaksuakna in kum 8 hunbeiziau cimawk hi.\nAvanneih sunsunteng pen Airport ah akizang Trolley tungkhat ah koihziau a, niktee’n puansilh, nektheih leh nisim alotheilo vanzatpawlkhat cihbek aneihsa omlaimawk hi. Vanlengtual sung aom Airport Food Court ah an ne a, tuasungteng mahah Supermarket zong omlel ahih manin, nungta theitheilel hi. Kisil nading Showers, Air-conditioning leh Wi-fi zong amawkna in kizangtheilel ahih manin, omtheithei suaksuak lel hi.\nChangi Airport Group te’n hihvai tawh kisai in Statement abawlna ah Airport sungah giahphual sat in abelhcipsawm aom kamuh uhciang in tuabangin aomloh nading un ki genzel hi. Hihnu vai tawh kisai in ahuhthei ding “Ministry of Social and Family Development” leh “Family Service Centres” te kiangah huhna ki ngetsakding hi ci’n genkhia uhhi.\nRelated: Florida, Ford Lauderdale Airport ah mi 5 kaplumpa kimanta ~ TK Lian\nGamminthang, gamkhangto mahmah ihcih munte ahzong hamsa asamahmah naom veve a, inn neilo tampi mah omveve uhhi. Zogam ahbel ihzawn mahmah hangin inn kineitek bilbel hi. ZD Sawltak #zomidaily\nPrevious: 2007 – 2012 ZYA nasepna ~ Sia Kham Sian Pau\nNext: Vondeih Kep Ding – 89 (Dimno’ Pa)


url: =‘Tedim’ bangci at ding?, ‘Zomi’ in bangciang huam? :: ZOMI DAILY\nposted on 10 April 2015 at 10:36 am Lomkholna: Article, Dongno, Literature, Politics\nTidim, Tiddim maw, Tedim? cih thu net sung ah kikupna tampi omin, kikum ciang bek hi lo-in, i uliante mawhsuanin, ko bawlin,”… ahih lam ngaihsutin nei lo uh,…muh kholhna anei ngiat lo kumpi nasem ulian neih sunsunte’ khutma “ cih ciang ahi zongin, ‘Zomi’ in kuateng, bangciang huam cih thu tawh, “ Zomi pen Chin State buppi ahuam lungsim tawh Penglam pawi khatin..” ci sawnsawnin azahtaak-huai i mipihte sukha zeel ahih manin hoih nawn lo hi. Saikaakin muhna tuamtuam pan en leng,\n1. A. TIDIM : Thadote-in nidang, Pu Hau Let khan lai pekin Khuangzang veeng kicihna ah na teeng ngei uh aa, Vansangdim bualtui bulphuhin, ti=tui, dim=bual, Tidim na ci uh hi kici hi. Tuni dong mah Thadote’n “ Tidim ko khua hi” ci liuliau lai uh hi. Ka neulai un TBA huang kiim, (Khuangzang) Sangmangte inn sak teng ah a kulh bawlte uh ki mu thei lai hi. Tua ahih ciangin, ‘Tidim’ zong tangthu guh bul kip anei gige min masa khat ahi hi.\nB. TIDDIM : Hih pen Mangkangte’n Annexation of Chin Hills ong hih ding uh ciangin khua min, gam min, mun min, mual min, lui min, a kanna pan-un a mau zaakna tung tawnin hih bangin na ciamteh uh aa, 1889 kumin Tiddim ong la-in, 1891 teh, vuandok khat tawh ong uk aa kipan ‘Tiddim’ ci-in ong uk suak uh hi. Tua hun lai-in Zomi lai thei ki om nai lo-in, ngaihsutna zong kicing nai lo ahih manin ong uk Tote cih bangbangin akimang toto ahi hi.\nTua ahih ciangin, office records, documents, laipai leh gamlimte ah Tiddim na kici aa, Cope Topa-in zong na zang hi. WW ll ciangin, war records, gal thu laibu tuamtuam ki-at khempeuh leh War Memorial-te leh Museum-te dongin ‘Tiddim’ ci-in leitung buppi-in kiptakin ciamteh zo hi.\nC. TEDIM : Vansangdim bualtui mah bulphuhin kiphuak hi aa, Pu Gui Mang, Pu Em Do leh adangin ni taang sung ah ‘ te dimdim’ cihna -in na phuak uh ci-in zong kigen hi.\nI kheel nop leh ei mau khua min hi. Ki thukim peuh leng i deih bangin khek theih mah hi. A hih hangin limtakin thu kan photin thu i kikup ding thupi hi. Hih hangin ong sihsan khin i neih sunsun Zomi uliante mawhsakin, “..ngaihsutin nei lo uh,…muh kholhna anei ngiat lo kumpi nasem ulian neih sunsunte khutma “ cih ciang tut pah phengpheng ding hi lo hi.\nHih thu hangin ‘siattutna om thei’ ding cih zong om pah tuan lo hi.\nEi bek hi lo-in, Falam zong amau kicihna taktak ‘Fahlam’ ahi hi. Haka zong ‘Halkha’ ci-in amau leh amau ki lo uh hi. Mangkang kumpi mahin abawl ahi hi. Eite bang hi lo-in Falamte’n a neih sunsun a uliante uh zahtakin, it bawl veve uh hi. Hakate’n zong a ulian neihte uh hih thu hangin mawhsiatin pholaak se lo uh hi. Picing ngaihsutna sang nei uh hi. Minam it dan tua bang ding ahi hi. I neih sunsun i uliate, leitung khuazang zak dingin, hawmthawhna tawh agensiasiate Zomi it kici thei lo hi. I itte gensiat ding cih thadah, agensia om le, i mudah hi. I mipih uliante a ko a daisak te’n Zomi nautaang bang ci-in it thei ding, laamsaang zo ding ahi hiam?\n2. ‘ZOMI’ in kuateng huam? : Tu ciangdong Zomi definition saan theih diam ki nei nai lo aa, kikup hun ahih manin a nuai aa thute mangngilh loh ding hoih ka sa hi.\nI pu-i pate Tibet gam pan Kawlgam ong tun uh ciangin Chindwin gun kuam teng ah 6 AD pan kum sawtpi na teeng uh hi. Jo/Yo/Zo petty kingdom, Zo country, Zo petty nation, Zo district i neih lam, Fan Cho 863AD, Sir H Yule 1508 AD, Rev Fr V. Sangermano 1783, Rev.H.Melcolm, Julia Lowell- mipilte-in na ciamteh uh hi. Tua hunin, Tedim, Falam, Haka, Matu, Paletwa, etc. cih om nai lo-in i vekpi ii ‘Zogam’ (kingdom, nation,etc.)ci-in i pupate na teeng khawm uh hi.\nB S Carey & HN Tuck, Sir George Scott leh Tangthu kiva Kawl mipil, U Thein Pe Myint -te-in “ Chin i cihte, amau leh amau ‘Zomi’ kici uh hi “ ci-in ahi zongin, tangthu kiva Daw Khin Myo Chit-in zong, “Yaw, Lusei, Thahdo, Naga, Kuki-te a taktakin ‘Zomi’ ahi uh hi” na ci ciat uh hi.\n1953 kumin Haka gam, Saika khua ah Rev S T Hau Go makaihna tawh Zogam buppi Baptist kikhopna ah, “ i vekpi-in Zomi i hih ciangin “ ci-in, Zomi Baptist Convention na phut uh hi. Hih pen Khamtung bup ‘Zomi’ hi ci-in sak-leh-khang kithukim diamin iki ciaptehna amasapen hi aa Rev Hau Go leh Sia Sang Fen(Haka Zo Khua)te-in tua dial nuai ah Khamtung mite’ ong makaih uh hi.\nHi bangin Sen mi pil, Mangkang mi pil, Europe gam mipil, Kawl mi pil – Vai gam leh ei Zomi mipil tingtengte in, thu akan dimdem khit uh ciangin “Zo, Zomi” i cih ciangin kuateng huam hiam?” cih siangtakin ong lak zo uh hi. “ Zomi pen Chin State buppi ahuam lungsim tawh Penglam pawi khatin..” ci-in, hih mipilteng ” penglam” aci ngam Zomi i om lai hi.\nTua ‘penglam pawlkhat’ acihte sung ah i Zogam mipil masa khat leh biakna makai masa ahi Rev Hau Go zong ong hel lailai hi. Sia Hau Go pen, ‘Khamtung mite khempeuh ZOMI hi’ ci-in mualsuang a phut pa ahi hi. Tua mualsuang phutpa, ‘penglam pawlkhat’ sung ah ong koih lawmlawm ciangin kua mapeuhin lamdang kisa ciatin, i khuasikmul tho hi.\nZomite’ minam gamh, van-gil, national heritage ahi, ZBC pen, ei Zomite mahin i nusia aa vut leh vai ki suah khinta hi. Hih pen Zomite tangthu sung ah a dah huai mahmah, ‘khuazing hun’ khatin kiciamteh ding hi. Tu-in ei Zomi mahin Rev Hau Go ‘ penglam ’ cih san lailai hi.\nHih bang aa nasep lian asem i Zomi ulian masate it, zahtak, pahtawi ding lam thei lo-in, tua saangsikin ‘ penglam ‘ peuh i cih ciangin Zomi hihna dinmun niam mahmah cih ding ahi hi.\nTua tawh man lo-in, sep dingte, ‘ngam’ lo-in “thankik-in saaipi’ khaguh balkhap sawm’ ci-in ong kigenteh sawnsawn hi. Hih ngaihsutna-in, Zomite morale ong susia thei meidawina lungsim ong guan, tha ong neem sak, alauhuai ‘gu’ ahi hi. Pasal to tak bang hangin Zomi mipilte thusim lo-in midangte kihta-in, lau-in ‘thankik’ cia bek pha lawmlawm na hiam? Rev ST Hau Go-in tua ‘saaipi kha guh’ 1953 kumin na bal kham zo hi. Rev Hau Go-in “Zomi ka it hi” ci-in awng-awng khol lo hi. Zomi adingin bangzahin sem cih aphawk zo nai lo i om lai leh adah huai khat ahi hi.\nMailam ah hi bang thute i kikup ciangin, lai i at nop lai leh, kammal akilawm teelin, azai theithei ngaihsutna tawh lai simte-in tha angah theih nadingun lai i at ciat ding, kong hanthawn nuam hi. Lau ding lungneu nading om lo, thankik sangin na hatzaw hi. Hangsan in. Dr James Suan Za Dong (MB,BS., D.O. Sydney, Australia)\nPrevious: Aksa ~ Hau Za Cin\nNext: Zomi Days (Zomi te a ding Ni thupi pawl khat)


url: =Tuni Pasian Kammal (June 12, 2018) :: ZOMI DAILY\nTuni Pasian Kammal (June 12, 2018)\nposted on 13 June 2018 at 12:27 am UTC+8 Lomkholna: Biakna, Kammal, News\n“Kei a kilawmlo pen– hong bangci dawn theih ding ka hi hiam? Ka khut tawh ka kam ka hum hi” (Job 40:4, TNM).\n1) Kei hoihpen phapen ing Pasian muhna ah kei siangtho pen ing ama deihdan lianin ka nungta hi a ci ding mi omlo hi. Amau hihzawhna le hihtheihna suang le muangin na lianpi a sem mi siangtho zong Lai Siangtho sungah omlo hi.\n2) A dinmun uh a kitel manin Job, Isaiah, Paul te in “Kei a kilawmlo pen, amawhpha bel” na ci tek uh hi. Pasian hoihna le sianthona amu mite in amau cinlahna kitel semsem in Pasian hehpihna ngen uh hi. Khial a kisa mi mawh a hihlam a kiphawk mite kiangah Topa nai om hi.\n3) A lungdam huai mahmah thu in mi hoih le mi pha a zong ding le gumkhia dingin Jesus hong pai hiloin mawhna le khialhna a neite gum ding le tan ding a hong pai ahi hi. Ka hih bang Topa hong sangin kei a kilawmlo pen a mawh nei pha bel ka hi ci-in Topa kiang zuan ni. Ama mi siangtho dingin na kilawm hi. Na mawhna le khialhna teng sang Pasian hong itna lian zaw hi. Amen\nNext: Pa’ Mit (A Father’s Eyes) ~ Khat Thang


url: =Penang ah Durian tawh akibawl Coffee adawnkha mi 5 zato tunlawh :: ZOMI DAILY\nposted on 1 February 2018 at 11:30 am Lomkholna: Malaysia, News, Sawltak, World\nMalaysia, Penang State sungah Durian tawh akibawl Coffee adawnkhak manin zato atunlawh mi 5 om cih Bernama pan kiza hi. Tua zato atunlawh te ii dawnkhak pen “Instant Durian Coffee” kici a, “Durian White Coffee” ci’nzong kithei, ki Promote hi ci’n zanni Wednesday ni in Malaysian health minister S Subramaniam in genkhia hi.\nPenang Hospital ah mi 5 bangin atunlawh ciangin Malaysian Health Minister te’nzong tua Durian White Coffee kicipen bangteng kihelhiam cih theihcian nading in Laboratory ah Analysis bawlsak uhhi.\nAbeisa Tuesday ni in Penang, Palau Tikus aom Condominium ah Security asem mi 2 te’n Durian Coffee adawnkhit ciangun alung amgawp, khamgawp in, khuaphawklo cihbangin om uh ahih manin Penang Hospital tunlawh uhhi. Tua Security Guard te Video akizaihpen Social Media ah ki khahkhia in, tuazawh buaina akizatoto ahihi.\nAzenzen in hih Durian Coffee sungah dawnding, nekding in akiphallo, ahoihlo aki khamcip vankhatpeuh aki helkhak zenzenleh tua Coffee abawlkhiate ii Brand minpen ki pulakkhia dinga, abawlkhiatsa khempeuh zatloh, zuaklohding in thu kipiading cihi.\nPenang Health Department te genkhiatna ah abeisa Janauary 27 leh 30 kikal sungin Hospital Pulau Pinang ah hih Durian Coffee adawnkha mi 5 hongkipuak cihi. Tuate lakah mi 3 pen zato pan tuakkhiakhin uh a, adang mi 2 tepen lumlai uh cihi. Tuazawh akipan hih Durian Coffee adawnkha, buaina apiang cih bangmah ki zakbeh nawnlo cihi.\nAzenzen in tua Durian Coffee adawnkha te’n omdan nuamlo, sungnim cihte aomleh amanlangin anaipenpen zato ah zatui kibawlpah un ci’n Hospital director Dr Wan Mansor Hamzah Wan Mansor in mipite theihsakna neihi.\nVideo: Five taken to hospital after drinking durian coffee mix in Penang\nPenang Health Department panin hih Durian Coffee vai aki kancian laitak hi a, khuasung mipite’n nektheih dawntheih khatpeuhpeuh kidawm in Hygience leh Safety Standard tetawh kituak in gamta un ci’n Facebook tungtawn inzong pulakkhia uhhi.\nTulaitak tua Durian Coffee pen Supermarket pawlkhat te’nzong zuaklophot in, State Health Department panin thukhatpeuh apulak matengin kizuakloding cihi. Sunshine Wholesale Mart Sdn Bhd general manager Yee Kam Ming in agenna ah Penang sung aom amau Supermarket 6 khempeuh ah tua Durian Coffee pen zuaklohphot dingin kahemkhia uhhi ci’n genkhia hi.\nMore: Rakhine State sungah innkuan khatin ngasa nekhial in innkuanbup mi 3 in sihlawh\nGama Supermarket and Department Store te’nzong tuabangmah in amau vanzuakna tepanin tua Durian Coffee pen kahemkhia uh cihi. Aleikha Customer pawlkhat inzong hongpuakkik in, adang vantawh ki khekkiksak cihi. Thu khatpeuh asianma in kuaman Durian Coffee nadawn keiphot un. Sawltak #zomidaily\nPrevious: US ah numeikhat utong tawh vanleng tuansawm in kiphallo\nNext: Yangon aom Aung San Suu Kyi innhuang sungah Petrol Bomb kilot


url: =Malaysia ah Myanmar gammikhat kithahna hangin adang Myanmar mi 6 matthuak :: ZOMI DAILY\nposted on 9 February 2019 at 11:44 pm Lomkholna: Malaysia, Myanmar, News, Sawltak, World\nMalaysia, Port Dickson ah Myanmar gammikhat ki thahlupna hangin, adang Myanmar gammi 6 kiman cih Bernama pan kiza hi. Port Dickson, Lukut vengsung aom Shophouse sung khatah Myanmar gammi khat aki thatlum hi a, tuahangin athatding in aki ummawh ansai nasem “Restaurant Worker” mi 6 akiman ahihi.\nHihvai tawh kisai in palik makaipi ahi Port Dickson District Police Chief Supt Aidi Sham Mohamed in agenkhiatna ah athatding in aki ummawh tepen Myanmar gammi vive hi uh a, kum 20 gualpawl vive hi uhhi ci’n genkhia hi. Tuni Saturday zingsanglam 4:30am hunin akiman hi a, tuahun laitak in tua Myanmar mi 6 tepen aki hemkhiading, ataimangding in akithawi laitak in akiman ahihi.\nAthu akizakna ah Port Dickson, Lukut vengsung Hong Leong Bank geinai aom inndawl 2 na ah zingsanglam 2:30am hunpawl in gamdangmi te akitawng omhi ci’n vengsung mipi te’n Lukut Police Station ah ki zasak uhhi.\nPolice te’n athu akan uhciangin amasa in Shophouse ii inndawl khatna aom inndeisung khatah kitotna piangmasa cihi. Tuaciangin innkongpi geinai ah pasalkhat bombi bek ateengsa in alum leulau kimu hi. Tuapa ii agilpi aveilam ah liamma zong kimukhia a, tua liamma pen temta tawh akidawt hiding in ki ummawh hi.\nTuaban ah innsung aki etcian ciangin anhuanbuk ah akizang Kitchen Knife temta khatpen sitawh akidimsa in kimu a, tua temta tawh akidawt hiding ci uhhi. Zuthawl ahawmsa honkhatzong kimu a, zukhamsul in akitawnggawp hihtuak uhhi.\nPolice te’nzong tua buaina apianna kuamsungteng umcihpah uh a, asawtlo in kithahna apianna munpan 1km khawngbek agamlatna ah mithatding in muanmawh te mankhiathei uhhi.\nPolice te kankhiatna ah tua Myanmar gammi tepen abeisa inzong innlam ah buaina neingeikhin uh a, zu akhamkhit uhciangin abeisa buaina teng hong phulkhiakik in anunung ah aki dawtlum uh hiding ci uhhi.\nMikhat dingin aki ummawh akimante lakah khatpa in UNHCR Card tawi a, adang khatpa in ACR Card tawi hi. Aki dawtlumpa pen amin Alliang cihciang bektawh kitheiphot a, akiman tezong amin apuam pen akician ki genkhiatna omnailo hi. Ni 7 sung Remand tawh kikemphot dinga, tuakhit ciangin thusitna kineiding cih kiza hi. Sawltak #zomidaily\nPrevious: Australia gamah nasemding paitheihna akisam thu pawlkhat (azom)\nNext: Cing Khup leh Ngam Bawm Ni (Valentine’s Day) ~ Lian Muan Kim\nMalaysia, Zomi Khuado etkikna ~ Zomi Quavadis


url: =Amangcip Kawlgam galkap vanleng leh misiluang pawlkhat ki mukhiata :: ZOMI DAILY\nposted on 8 June 2017 at 11:54 am Lomkholna: Myanmar, News, Sawltak\nZanni Wednesday ni in amangcip Kawlgam galkap vanleng leh misiluang pawlkhat kimuta cih AFP pan kiza hi. Military’s Information Team panin Spokesman khat ii genkhiatna ah tuzingsang 8:25am hunpawl in Andaman Sea sungah vanlengkia kimu in, misiluang pawlkhat zong kimu ci’n genkhia hi. (8:18am in akimu acizong omhi)\nMyanmar Commander in Chief inzong Southern Myanmar, Launglon Coast ah vanlengkia ki muta hi ci’n Facebook tungtawn in genkhia hi. Tuni Thursday zingsanglam in Navy Search Team te’n amuhkhiat uh cihi.\nTuzingsang amuhkhiat misiluang pen luangthum hi a, ulian 2 leh naupang 1 ii aluang aki mukhia cihi.\nHih galkap vanleng amangcip azongding in galkap tembaw “Navy Ship” 9 leh galkap vanleng “Air force” 3 kizang in akizonghuan cihi.\nTua galkap vanleng sungah atuang Passenger phazah zong akigendan kibanglo a, ahi zongin anungpen Latest Update akizakna ah akigawm in mi 122 tuang kici hi.\nPassenger alangvaltham pen galkap leh a innkuanpih te kici hi. Galkap akigawm in mi 35, vanleng nasem Crew 14 hi a, naupang zong 15 bang kihel uhhi ci’n Army Chief’s Office in Statement ah khahkhia hi.\nPassenger pawlkhat pen zatui kibawlding, Medical Checkup bawlding hi uh a, pawlkhat pen sangkahding in apai hi ci’n Military’s Information Team panin Spokesman khatin genkhia hi. Hih vanleng pen Myiek panin Yangon zuanin alen laitak in akia ahihi.\nKawlgam ah tulaitak Monsoon Season hi a, ahih zenzen hangin vanleng akiat laitak in khuahun pen bangmah siatluatna omlo cihi.\nHih galkap vanleng pen Myiek panin alenkhiat khitzawh nailang khawngciangin Traffic Control tawh kizopna kitat in zanni 1:35pm akipan thukizakna omnawnlo hi ci’n Commander-in-chief’s office in pulakkhia hi.\nHih vanleng pen Senbawl “Chinese-made Y-8F-200 four-engine turboprop” kici a, vanlenghawl pen Lieutenant Colonel Nyein Chan kici hi. Vanleng hawlpa pen akigawm in vanlenghawlzah nai 3000 valbang Flying Experience aneikhinsa khat ahihi.\nVanleng ahihleh Sengam panin March 2016 kumin akilei hi a, akizatzawh nai 809 bang (flying hours) lengkhin hi.\nKawlgalkap te vanleng “Myanmar’s Military Fleet” tepen abeisa hunsung in kiapahpah mawk hi. Nungkum February khasung in Naypyidaw panin galkap vanleng khat alenkhiat khitzawh asawtlo in meikuang in kiasuk a, mi 5 in sihlawh hi.\nRelated: Yangon ah kumcinglo nasemin aom numeino nih kibawlsia gawp ~ ZD\nJune khasung inzong Mi-2 Helicopter khat South-central Bago ah kiasuk in meikuang a, Army Officers mi 3 in sihlawh uhhi. ZD Sawltak #zomidaily\nPrevious: Uber Driver khatin numeikhat nawngkaisak ahih manin aki satgawp laitak Video kizaihkha\nNext: Penang ah Guardhouse khat meikang in naupang kum 8 khat meikanglum\nZulei bengding akithawi pasal khatin asanggam numeino khat thautawh kaplumkha\nJapan te e naupang pattah zia


url: =OCT 1, 2016 ~ MUC\nAdmin 10:01:00 PM Articles, MISSION NEWS\nAustria Gam pan Ahmad\nAhmad in kum tampi sung lungnopna zong hi. Amasa-in zu, tua khitteh narcotics (guihtheih zatui) tawh nopna a zon hangin lungnopna taktak nei thei lo hi. Zu le guihtheih zatui zang nawn lo ding khensat ahih manin Alcoholics Anonymous\n(AA) le Narcotics Anonymous (NA) ah vapai hi. Hih mun panin kikhelna hong ngahin amah bangin zu le khamtheih a zang mite lakah nasem dingin kumpi’ phalna (license ) ngahin na hong sem hi. Ama nasepna tungtawnin zu le guihtheih tawh kidiah mi tampi hong kikhel uh hi.\n“Lungnopna ka nei”\nAhmad in laisim nopsa hi. Ni khat a laisimna sungah Lai Siangtho tawh kisai laibu khat sim kha hi. Ahmad in tua bang laibu sim kha ngei lo hi. Ahi zongin tua laibu a sim ni a kipan a lung hong nuam hi. A lawmte kiangah zong a lungnopzia pulaak hi. “ Tua laibu ka sim ciangin ka lungnuam hi,” ci-in pulaak hi. Tua zawh a sawt lo-in a lawmte khat in Lai Siangtho bu hong pia hi. Ahmad in Lai Siangtho a sim a kipan a lung hong nuam zaw semsem hi. Ahmad in a telloh thute a lawmpa dongin, a lawmpa in Lai Siangtho sinna inn khat ah va paipih hi. A Lai Siangtho sinna mun uh pen kuama theih ding deih lo uh hi. Bang hang hiam cihleh tua bangin kithei khia leh kiman dinga, thongkia-in thahna thuak ding uh hi.\nAhmah in bangci hiam cihleh “ ka gam uhah kua mah in biakna khel thei lo hi. Tua bangin biakna a khel peuhpeuh in thahna thuak hi,” ci-in pulaak hi. Ahi zongin tua Lai Siangtho ka muh a kipan Jesuh ka mu a, na nunzia hong kikhel hi. Midangte zong tua thu ka theisak nuam hi.”\n“ Eite hong It Pasian”\nAhmad in a khua ah zu le guihtheih a zangte kipuahphatna (AA, NA) ah nasem hi. Tua a nasepna ah Khrih’ thute hilh hi. Ahi zongin Khrih cih min pulaak khia ngam lo hi. “ Eite hong it mahmah Pasian khat om hi. Tua Pasian in a Tapa hong paisak hi” cihdan in hilh hi. Bang hang hiam cihleh direct in Khrih min pulaak leh thugen thei nawn lo ding hi. Tua sunga a gen thute khempeuh a ciamteh om ahih manin a pau khempeuh kidawm mahmah hi.\nAhmad in a gen thu a za mite in midangte kiangah gen sawn dingin deih hi. Lai Siangtho tungtawnin a ngah lungnopna midangte in zong tua bang lungnopna a ngah ding uh deih hi. Ahmad in internet panin thugennate lakhia-in mite hawmsawn hi. Ahi zongin tua bangin a hawmkhiat hangin a simthamin a hawm hi-in kumpi in thei leh mat thuak ding hi.\n“ Hih Pawlpi ka mu hi”\nNi khat Ahmah in lawm Hamid kiang panin SDA pawlpi thu hong thei kha hi. Hamid pen tu-in Austria gam ah om hi. Hih pawlpi in zu le khamtheih tuamtuam cihte zang lo hi, cih hong theih a kipan hih pawlpi ah lut ding hong khensat hi. Suakta takin Khristian biakna zui thei lo ahih manin Hamid in Austria gam ah om ahi hi. “ Amah bangin na upna hangin gambel mi khat hi leh, na lungkham mahmah lo ding hiam? Ahmah in Hamid tawh kizopna kum khat val bang a neih khitteh SDA pawlpi sung nopna thu tampi hong thei khia hi.\nAhmad in a simthamin kikhawm uh hi. Ni khat a Khritian lawmte khat kimu nawn lo hi. Kumpi in Ahmad’ lawmpa in Khristian biakna zui a theih tak ciangin thongkhum ahihlam hong thei hi.\nAhmad in zi nei-in a zi zong naupaai laitak hi-in, tua bangin om suak le-uh amau aa ding lauhuai dinmun hong tung hi. Tua hi-in a gam panin mundangah hong taikhia uh a, Austria gam hong tung uh hi. Austria gam hong tun uhteh a kizoppih Hamid kiang hong tung uh hi.\nHamid tawh hong kimuh ni mahun SDA biakinn ah hong pai pah uh hi. Hih biakinn panin lungnopna ngah ding hi uhteh ci-in Ahmid le a zi in lungnop ngah takpi uh hi. “ Ngah kik ding khat peuh lametna tawh mi huh hi lo-in Jesuh Khrih a itna uh hangin mi huh nuamsa mah mah hi. Ahmid le a zi in Adventist pawlpi ah ki-ap uh hi. Tu-in Austria ah Pasian’ na sem uh hi.\nAustria gam khuapi in Vienna hi. Hih gamah mual tampi om hi. Danube gun in Austria gam a gun sau penpen hi. German pau kilim zat mahmah hi. Hungarian, Croatian, Serbian, Bosnian, Turkish, Polish cihte zong tawmtawm kizang hi.\nTu quarter Sabbath School sumpi in Rakhine gam, Lan-ma-daw ah om sia inn puah nadingin kipuak ding hi.


url: =A Zungkha Thei Zongsatna Hoih Lo. Agelh ~ En Khat Thang - Laibu Saal\nHome > Thuluui/Articles > A Zungkha Thei Zongsatna Hoih Lo. Agelh ~ En Khat Thang\nA Zungkha Thei Zongsatna Hoih Lo. Agelh ~ En Khat Thang\nA Zungkha Thei Zongsatna Hoih Lo.\nKhat vei, Naupangte kikepna a minthang SangInn khatah naupang numeino khat lai khak khat tawi kawmin Siapipa kiangah hong pai hi.\nA lai sungah, "Siapipa aw, ka tanu in a hoih lo zongsatna pawl khat nei hi. Ka tanu mahmah in a hoih loh lam thei gigu hi napi, kikhel zo lo mawk hi. Bangmah kigen thei lo ahih manin hong huh in Sia aw" cih lai khak ahi hi.\nSiapa in zong lai a sim khitteh balkek in paii hi. Kum 12 khawng a pha ding tua numei nonu samin Inn nung paak huan sungah paipih hi.\nSiapa in a masa penin lopa kung khat kawkin numei nonu bot sak hi. Naupang nonu zong bangmah gen het lo-in a khutme nih tawh manin zung bot ziau hi.\nTua khitteh paak kungno khat kawk leuleuin bot sak a, numei nonu in zong a khut lang khat tawh manin hong bot ziau hi.\nSiapa in, a mai lamah tawm vei paipihin, sawl bawk khat bot dingin sawl leuleu hi. Numei nonu zong sawlbawk a khut nih tawh manin a tha neih zatin hong dok hi, thum vei khawng deihtak thasanin hong hanciam leh bot zo petpet sam hi.\nSiapa in paak huan kiu khata om, singkungpi khat kiang paipih leuleuin "hih singkung bot dih ou tun?" ci-in sawl hi. Numeino in zong a lu pei kawmin, "Sia aw, hi thei peuhmah lo ding hi, bot zo kei ning" ci hi.\nSiapa in "Ium! Ngeina hoih lo, zongsatna hoih lo kicite zong lopa, sawlbawl le singkungte bang mah ahi hi. A suk luatma, a neu lai-in kibot khia zo, kipuahpha zo bek ding hi. Tua ahih manin, na gamtat hoih lo zongsakna, na ngeina hoih lo lungsim puakte na theih phetin na bot khiat pahpah ding kisam hi. Tua hikei leh, singkungpi a golsa na bot zawh nawn loh mah bangin, na nuntakna kikhel zo lo ding hi teh" ci-in thu gen pih hi.\nNaupangnu zong lungsim sungah thumaan thutak hong mankhia thei in, a Nu kiangah hong ciah vingveng hi. Nipi kal nih sung khawng khitteh, Siapa kiangah laikhak khat hong tungin, laikhak sungah naupang khutlam tawh kigelh laigual khat ki-at hi. "Siapipa aw ken lopa kungno a zung panin bot khia zo khin ta ing" cih ahi hi. Siapa in kua laikhak hiding cih thei ahih manin lungdamna tawh nuih mai hiuhiau-in hong om hi.\nLaisim ulenaute, kei a kipan, i nuntakna sungah ngeina hoih lo, zongsatna hoih lo, lungsim puak hoih lo a tawm, a tam kinei ciat mawk hi. Neulai a kibot khia kha lo zongsakna hoih lote tawh kidim pawl khat zong i om kha ding hi. Tua teng hangin, tu ni i minam sung puahhak, zuanhak lua peuhmah dinmun i hizen hi. Eite tha tawh i khel zawh loh hoih lohnate Pasian tungah apin a thahat Pasian in hong zunglot khiat sak ding bek mah i ngak kul ta hi. Naupangnu bot zawh loh singkungpi a bot zo ding pen set (engine) zaitha om lai sam ding hi. Ei le ei kipuah zawh loh, kilaih zawh loh hong puah hong zuunkik ding Pasian tha bek mah i muang hi.\nI minam khangnote sungah tua bang zongsakna ginalote Upate in i vawh khak loh ding, i ta, i naute sungah tua bang a om khak leh i theih phet mahin i khel sak zawh ding hanciam leng a sawt het lo khang khat sung bangin i minam kipuah, kizuankik zo dingin upna le lametna ka nei hi.\nA nungta Pasian in i minam, i khualetui, Innkuan sung le mimal khat ciat a thakin, a ma hoihnate tawh hong puahphat ding i lunggulh hi. A kikhel zo ding zongsakna hoih lote khel zawh sawmin, eite tha-a khel zawh loh ding zongsatna hoih lote Pasian apin, a kipuah phat zo ciat dingin Pasian in thupha hong pia ciat ta hen.\nItem Reviewed: A Zungkha Thei Zongsatna Hoih Lo. Agelh ~ En Khat Thang Description: Rating: 5 Reviewed By: Cinpu Zomi